Bjorn Vassallo: ftit tas-snin ilu kien leħen favur il-bidla fil-futbol Malti fejn għal ġimgħa wara ġimgħa konna narawh fi programm televiżiv jitkellem dwar il-logħba jikkritika l-amministrazzjoni tal-Malta Football Association dak iż-żmien. Biex imbagħad spiċċa hu f'dik l-istess amministrazzjoni għal diversi snin. Nhar it-Tnejn ħabbar ir-riżenja biex imur jaħdem mal-FIFA. F'intervista staqsejna jekk hux se jħalli vapur li qed jegħreq. Qalilna li le, u minflok argumenta li se jħalli sodda tajba. Iltqajna ma' Bjorn Vassallo fl-uffiċċju tiegħu f'Ta' Qali. Post kemxejn differenti minn Zurich fejn fi ftit tal-ġimgħat oħra se jkun ibbażat biex jaħdem f'waħda mill-ikbar organizzazzjonijiet fid-dinja. Kellna ħafna x'ngħidulu anke dwar il-kariga l-ġdida imma ma stajniex ma nibdewx bil-kumbinazzjoni li r-riżenja tiegħu waslet f'mument fejn il-futbol Malti reġa' spiċċa fil-mira ta' kritika qawwija. Speċjalment wara r-riżultati tat-tim nazzjonali. Argumenta li mhux il-każ li se jħalli l-futbol Malti f'mument li qed jegħreq u tenna li l-kejl tal-iżvilupp tal-futbol Malti mhux biss marbut mar-riżultati tat-tim nazzjonali. Għal Vassallo, amministratur ta' eċċellenza, il-futbol mhuwiex biss id-90 minuta milgħuba. Spjega kif sal-mument tal-kick off ikun hemm tħejjijiet kbar u hemm l-MFA għamlet titjib sostanzjali. Argumenta li l-MFA investiet fuq in-naħa t' isfel tal-piramida fejn wara tant snin tkissru bosta barrieri. Tenna li ħadd ma jista' jgħid li l-amministrazzjoni preżenti tal-MFA ma investietx fuq il-membri tagħha, speċjalment fl-infrastruttura sportiva. Argumenta li fejn qabel is-sena 2010 ħafna mill-klabbs tagħna kellhom it-tfal fin-nurseries kienu għadhom jinstabtu fuq art iebsa, illum wara sitt snin ir-realtà hija differenti. Tkellimna ma' Vassallo dwar il-logħba Malta kontra l-Litwanja fejn il-kumpaniji esperti dwar ix-xejriet tal-beting wissew li kien hemm xi ħaġa mhix iddoqq. Ir-rapport tal-UEFA ikkonferma dan u l-MFA kienet qed tistenna r-rapport tal-FIFA. Vassallo għamilha ċara li sa issa mhux qed nitkellmu fuq każ ta' koruzzjoni iżda rapport li jista' jindika li r-riżultat kien influwenzat. Irrimarka kif l-uffiċjal tal-integrità tal-Malta Football Association se jmur ukoll għand il-FIFA biex ikompli jistħarreġ dwar dan il-każ, filwaqt li l-FIFA tinforma bis-sejbiet tagħha. Għalkemm għal issa m'hemm xejn iswed fuq l-abjad l-eks Segretarju Ġenerali fakkar kif il-President Norman Darmanin Demajo qal li jekk ikun hemm bżonn issir investigazzjoni ssir. U ladarba qed nitkellmu fuq suspetti ta' tixħim u irregolaritajiet infakkru lil Bjorn Vassallo li l-assoċjazzjoni li sejjer jaħdem fiha mhix nieqsa minn allegazzjonijiet simili. Jaqaw sejjer minn ġot-taġen għal ġon-nar? Vassallo hu konvint li l-FIFA se tibda paġna ġdida u titnaddaf mill-"ħmieġ" li ddawret bih fi żmien Sepp Blatter. Qalilna li jinsab konvint mill-personalità ta' Gianni Infantino għax ħafna drabi l-organizzazzjoni tkun ir-riflessjoni ta' min imexxiha. "Iva, il-FIFA fis-snin li ġejjin se tieħu fama ġdida mal-pubbliku sportiv madwar id-dinja. Dan huwa obbligu li għandu l-President u n-nies ta' madwaru. L-obbligu li jħarsu lejn l-integrità u trasparenza bħala prijorità," qal Vassallo. Filwaqt li rrimarka l-ħtieġa tal-emfasi fuq l-aspett kummerċjali biex il-futbol mondjali jimxi 'l quddiem, Vassallo ammetta li l-abbużi li kien hemm fil-passat mhumiex aċċettabbli. "Ħriġt diżappuntat bil-kbir meta fil-kungress, wara dawk l-allegazzjonijiet kollha li ħarġu speċjalment fl-isfida bejn Sepp Blatter u l-Prinċep Ali, il-maġġoranza tad-delegati kienu reġgħu eleġġew lil Sepp Blatter. Dakinhar kienu indifferenti. Din hija xi ħaġa li turi kif l-istandards fost il-membri tal-FIFA jridu jogħlew," qal Vassallo li spjega x-xogħol il-ġdid tiegħu. Hu se jkun direttur tal-Assoċjazzjonijiet Membri fl-Ewropa li huwa bbażat fuq żewġ binarji. Semma li l-FIFA llum għandha l-'FIFA Co Op Programm' li hu programm ta' assistenza finanzjarja. Dan il-programm jasal għal kull membru tal-assoċjazzjoni tad-dinja li jammonta għal 211-il membru maqsumin b'konfederazzjonijiet differenti u fil-konfederazzjonijiet tal-Ewropa hemm 55 inkluż, anke Malta. Qal li hawnhekk irid jara li dik l-assistenza tasal f'kull livell: il-livell ta' Youth Development and Grass Roots, Coach Education u l-livell tal-governanza. Dik l-assistenza tintefa' fejn għandha tintefa' biex ikomplu jkattru l-iżvilupp tal-futbol kemm fil-livell professjonali iżda wkoll fil-livell dilettantesk fejn jgħin l-iktar f'dak il-livell. It-tieni binarju jmur fuq l-aspett politiku li jkun il-widnejn u l-għajnejn tal-President fl-Ewropa peress li l-President ma jistax ikun kullimkien. Għalhekk ikun jeħtieġ persuni li jservu f'ismu biex jiġru u jintervjenu ħafna drabi ma' presidenti ta' assoċjazzjonjiet membri fi ħdan konfederazzjonijiet rispettivi u Vassallo qal li hu se jkun qed jagħmel dak ix-xogħol. U biex jagħmel dan madwar l-Ewropa kollha żgur mhux se tkun xi ħaġa faċli. Fil-fatt se jkun ibbażat Zurich iżda xogħlu se jinvolvi ħafna safar. Sagrifiċċju wkoll għax Vassallo għandu familja b'żewġt itfal żgħar. "Għadni ma ddeċidejtx," qal meta mistoqsi hux se jkunu qed iħallu pajjiżna lkoll flimkien. "Mhix deċiżjoni faċli tħalli pajjiż bħal Malta bil-kumditajiet kollha," qal Vassallo li emfasizza kif f'ħajtu kien dejjem lest jieħu r-riskji u jagħmel is-sagrifiċċji li hemm bżonn biex jasal pass iktar fil-karriera tiegħu. Lura għal futbol Malti staqsejna lil Vassallo kemm hu sostenibbli l-futbol kif inhu. Qalilna li l-futbol kif inhu diffiċli tgħid li huwa sostenibbli. Qal li waħda mill-affarijiet li ħadmu għaliha bis-sħiħ mal-Gvern hi l-liġi tal-kummerċjalizzazzjoni tal-art biex tal-anqas il-klabbs ikollhom sors ta' dħul ġdid. "Għax il-futbol mingħajr kummerċjalizzazzjoni ma jgħixx," qal Vassallo li fl-imgħoddi kien involut fi klabbs ukoll. Qal li llum id-dinja ma tistax biss tiddependi mill-aspett ta' solidarjetà fl-istruttura tal-isport anke jekk din hija xi ħaġa li ilha hemm u għandha tibqa' hemm. Qal li dak l-aspett illum għandu jkollu wkoll l-aspett kummerċjali li jiggarantilek finanzi biex inti tkun tista' topera l-klabb tiegħek. Semma kif il-futbol illum sar sport mhux biss fuq livell tad-dilettanti iżda semiprofessjonali u professjonali. Sostna li forsi wieħed jippretendi li l-affarijiet isiru malajr u jinqalbu mil-lejl għan- nhar, iżda biex tbiddel mentalitajiet li ilhom ġejjin ħafna snin mhux faċli u forsi din kienet l-ikbar sfida li kellu matul l-aħħar snin. "Però persważ li llum kulħadd qed jifhem u kulħadd qed jeduka ruħu," żied jgħid. Lejn l-aħħar tal-intervista tlabnieh jagħti parir wieħed lil min dieħel minfloku. Vassallo wieġeb li l-parir fuq livell personali għandu jkun li dejjem għandek tisma', tikkomunika u tiddeċiedi għax 'leadership it's all about taking decisions' li taħseb li jkunu l-aħjar deċiżjonijiet għall-futbol lokali. Qal li mill-aspett ta' futbol wieħed ma jridx jinsa li l-futbol mhuwiex biss it-tim nazzjonali jew il-kampjonat premier. "Dawn huma l-aktar aspetti li jsegwu n-nies però biex il-futbol isir b'saħħtu l-investiment irid ikun fil-parti t'isfel tal-piramida u jalla jibqa' jibni l-iżvilupp għax minn hemmhekk toħrog is-saħħa li l-futbol Malti jista' jkollu fil-futur," qal Vassallo li tlabnieh ibassar ukoll min se jkun is-suċċessur ta' Norman Darmanin Demajo. Ikkonkludejna din l-intervista esklussiva ma' Bjorn Vassallo billi tlabnieh jgħidilna min jaħseb li għandu jkun il-President tal-MFA wara Norman Darmanin Demajo. Vassallo qalilna li mhux sta għalih li jsemmi min għandu jkun is-suċċessur tiegħu u mhux ukoll fir-responsabbiltà tiegħu li jsemmi. Sostna però li jekk il-President jistaqsi lilu għal opinjoni huwa lest li jagħtihielu. Però finalment huwa l-President u n-nies li se jkunu qed jaħdmu miegħu fil-futur li jridu jiddeċiedu, u mhux hu. Qalilna però li għalkemm mhux se jagħti isem, is-suċċessur għandu jkollu kwalitajiet tajbin u jkun president ta' kulħadd u mhux president li għax ikun ġie elett minn dik is-sezzjoni tal-futbol Malti, allura jiffavorixxi lil dik is-sezzjoni iktar minn sezzjoni oħra. Temm jgħid li jinsab persważ li l-President attwali se jħalli l-aġenda mifruxa u ugwali għal kulħadd u jalla li s-suċċessur fil-futur ikompli miexi fuq il-passi ta' Norman Darmanin Demajo li kien bniedem b'viżjoni importanti. Għal ħafna żmien il-futbol Malti kien imwaħħal mingħajr ebda investimenti u allura investa biex meta jiġi biex jaħsad il-frott, dan isir bl-aħjar mod li jkun ta' ġid għall-futbol ta' pajjiżna.